4 ሚያዝያ 2019 ምንጪ ስእሊ, Getty Images ሃገራት ምዕራብ 2 ሚያዝያ መዓልቲ ማዕረ ክፍሊት ኣብ ዝጽንብላሉ እዋን፡ ነቲ ኣብ ሃገራተን ዘሎ ዘይምዕሩይ ናይ ደሞዝ ክፍሊት ንማዕረ ዓይነት ስራሕ ብዝምልከት ተገዳስነት ከርእያ ጸኒሐን። ይኹን'ምበር ሕጂ'ውን ኣብ ኣሜሪካ ደቀንስትዮ ማዕረ መሳርሕተን ደቂተባዕትዮ ኣይክፈላን። ካብተን ኣብ ኣሜሪካ ዘለዋ 52 ግዝኣታት ኣርባዕተ ጥራይ እየን ማዕረ ደሞዝ ንማዕረ ዓይነት ስራሕ ክኽፈል ሓጊገን ዘለዋ። ኣብ ዓዲ እንግሊዝ ዝርከባ ኣሽሓት ኩባንያታት ድማ፡ ጾታዊ ማዕርነት ዘኽበረ ናይ ዝህብኦ ደሞዝ ስጋብ ሓሙስ [5 ሚያዝያ] ፍርቂ ለይቲ ዘሎ ግዜ ብዕሊ ከፍልጣ መጠንቀቕታ ተዋሂብወን ኣሎ። ኣብ ስሉስ ዓለም ብሓፈሻ ኣብ ኣፍሪቃ ድማ ብፍላይ፡ ንዘሎ ዘይምዕሩይ ናይ ደሞዝ ፍልልይ ንምጽባብን መሰል ደቀንስትዮ የሕዋትና ንምኽባርን ናይ ኩልና ጻዕርን ቃልስን ይሓትት። መዓልቲ ማዕረ ክፍሊት ኣብ ኣሜሪካ ኣብ 2ተ ሚያዝያ ኢዩ ዝጽንበል። እዛ መዓልቲ ተነጽሮ ጉዳይ እንተሎ፡ ኣሜሪካውያን ደቀንስትዮ ከምቲ ደቂተባዕትዮ የሕዋተን ኣብ ዝሓለፈ ዓመት ዘእተውዎ ኣታዊ ንምርካብ ክሳብ ክንደይ ክሰርሓ ከምዘለወን ኢያ ተመልክት። መራሕቲ ደቂ ኣንስትዮ፡ ንመነባብሮ መሰልተን ክልውጣ ይኽእላ’ዶ?
